ประกาศคณะกรรมการกำกับการซื้อขายสินค้าเกษตรล่วงหน้า ที่ กธ 1/2551 เรื่อง หลักเกณฑ์ วิธีการและเงื่อนไขการขออนุญาตและการอนุญาต ให้มี ย้ายหรือปิดสำนักงานสาขาสำหรับผู้ได้รับใบอนุญาตประกอบธุรกิจการซื้อขายล่วงหน้า ประเภทผู้ค้าล่วงหน้า ที่ปรึกษาการซื้อขายล่วงหน้าที่เป็นนิติบุคคล ตัวแทนสนับสนุนการซื้อขายล่วงหน้า และผู้จัดการการซื้อขายล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ประกาศคณะกรรมการกำกับการซื้อขายสินค้าเกษตรล่วงหน้า
ที่
กธ ๑/๒๕๕๑
เรื่อง
หลักเกณฑ์ วิธีการและเงื่อนไขการขออนุญาตและการอนุญาต
ให้มี
ย้ายหรือปิดสำนักงานสาขาสำหรับผู้ได้รับใบอนุญาตประกอบธุรกิจการซื้อขายล่วงหน้า
ประเภทผู้ค้าล่วงหน้า
ที่ปรึกษาการซื้อขายล่วงหน้าที่เป็นนิติบุคคล
ตัวแทนสนับสนุนการซื้อขายล่วงหน้า
และผู้จัดการการซื้อขายล่วงหน้า[๑]
 

อาศัยอำนาจตามความในมาตรา ๗ (๑) และมาตรา ๓๓
วรรคสอง แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติการซื้อขายสินค้าเกษตรล่วงหน้า (ฉบับที่ ๒)
พ.ศ. ๒๕๕๐ คณะกรรมการกำกับการซื้อขายสินค้าเกษตรล่วงหน้า จึงออกประกาศดังต่อไปนี้

ข้อ ๑
ในประกาศนี้
สำนักงานสาขา หมายความว่า
สถานที่ทำการถาวรของผู้ประกอบธุรกิจการซื้อขายล่วงหน้า ซึ่งแยกออกไปตั้งอยู่ต่างหากจากสำนักงานแห่งใหญ่อย่างชัดเจน
เพื่อให้บริการที่เป็นบริการหลักตามที่ได้รับอนุญาตให้ประกอบธุรกิจการซื้อขายล่วงหน้าในแต่ละประเภท
สำนักงาน หมายความว่า
สำนักงานคณะกรรมการกำกับการซื้อขายสินค้าเกษตรล่วงหน้า
คณะกรรมการ ก.ส.ล. หมายความว่า
คณะกรรมการกำกับการซื้อขายสินค้าเกษตรล่วงหน้า
เลขาธิการ หมายความว่า
เลขาธิการคณะกรรมการกำกับการซื้อขายสินค้าเกษตรล่วงหน้า

ข้อ ๒
ผู้ค้าล่วงหน้าที่ประสงค์จะมี
ย้ายหรือปิดสำนักงานสาขา ให้ดำเนินการได้โดยไม่ต้องปฏิบัติตามประกาศนี้
และถือว่าได้รับอนุญาตจากเลขาธิการแล้วตามประกาศฉบับนี้

ข้อ ๓
ให้ที่ปรึกษาการซื้อขายล่วงหน้าที่เป็นนิติบุคคล
ตัวแทนสนับสนุนการซื้อขายล่วงหน้า หรือผู้จัดการการซื้อขายล่วงหน้า ที่ประสงค์จะมี
ย้ายหรือปิดสำนักงานสาขา ยื่นคำขออนุญาตมี ย้ายหรือปิดสำนักงานสาขา
พร้อมเอกสารและหลักฐานประกอบคำขออนุญาต ตามแบบคำขออนุญาตที่สำนักงานกำหนด
โดยยื่นต่อเลขาธิการ ณ สำนักงาน

ข้อ ๔
ในกรณีที่ผู้ประกอบธุรกิจการซื้อขายล่วงหน้าตามข้อ
๓ ได้รับอนุญาตให้ประกอบธุรกิจการซื้อขายล่วงหน้า
ประเภทนายหน้าซื้อขายล่วงหน้าด้วย ให้ผู้ขออนุญาตตามข้อ ๓ ปฏิบัติตามหลักเกณฑ์
วิธีการและเงื่อนไขที่คณะกรรมการ ก.ส.ล. และสำนักงานกำหนด เกี่ยวกับการขออนุญาตและการอนุญาตให้นายหน้าซื้อขายล่วงหน้ามี
ย้ายหรือปิดสำนักงานสาขา โดยไม่ต้องปฏิบัติตามประกาศนี้
ในกรณีที่ผู้ประกอบธุรกิจการซื้อขายล่วงหน้าตามข้อ
๓ ไม่ได้รับอนุญาตให้ประกอบธุรกิจการซื้อขายล่วงหน้า ประเภทนายหน้าซื้อขายล่วงหน้า
ให้ผู้ขออนุญาตตามข้อ ๓ ปฏิบัติตามหลักเกณฑ์วิธีการและเงื่อนไขที่กำหนดในประกาศนี้

ข้อ ๕
ในกรณีที่ผู้ประกอบธุรกิจการซื้อขายล่วงหน้าตามข้อ
๓ ขออนุญาตมี
ย้ายหรือปิดสำนักงานสาขาของธุรกิจการซื้อขายล่วงหน้าตั้งแต่สองประเภทขึ้นไปในคราวเดียวกัน
และการดำเนินการอย่างหนึ่งอย่างใดในการมี ย้ายหรือปิดสำนักงานสาขานั้น
มีลักษณะที่ซ้ำซ้อนกันให้ผู้ประกอบธุรกิจการซื้อขายล่วงหน้านั้นดำเนินการตามเกณฑ์ที่ให้ปฏิบัติมากกว่าหรือสูงกว่า

ข้อ ๖
ในการพิจารณาอนุญาตให้มีสำนักงานสาขา
ให้เลขาธิการคำนึงถึงคุณสมบัติและฐานะทางการเงินของผู้ประกอบธุรกิจการซื้อขายล่วงหน้าตามข้อ
๓ ตามหลักเกณฑ์
วิธีการและเงื่อนไขเกี่ยวกับการประกอบธุรกิจการซื้อขายล่วงหน้าและการดำรงฐานะทางการเงินของผู้ประกอบธุรกิจการซื้อขายล่วงหน้าตามข้อ
๓ ที่คณะกรรมการ ก.ส.ล. และสำนักงานกำหนด
ในการพิจารณาอนุญาตให้ย้ายหรือปิดสำนักงานสาขา
ให้เลขาธิการคำนึงถึงการดำเนินการของผู้ประกอบธุรกิจการซื้อขายล่วงหน้าตามข้อ ๓
ที่อาจส่งผลกระทบต่อลูกค้าจากการขออนุญาตย้ายหรือปิดสำนักงานสาขาด้วย

ข้อ ๗
เมื่อได้รับอนุญาตจากเลขาธิการให้มี
ย้ายหรือปิดสำนักงานสาขา ให้ผู้ประกอบธุรกิจการซื้อขายล่วงหน้าตามข้อ ๓ มี ย้ายหรือปิดสำนักงานสาขาได้
ทั้งนี้ ผู้ประกอบธุรกิจการซื้อขายล่วงหน้าตามข้อ
๓ ต้องดำเนินการปิดประกาศไว้ในที่เปิดเผย ณ ที่ทำการของสำนักงานแห่งใหญ่
และ/หรือที่ทำการแห่งเดิมของสำนักงานสาขาก่อนที่จะย้ายหรือปิดสำนักงานสาขาล่วงหน้าเป็นเวลาไม่น้อยกว่าเจ็ดวัน
เว้นแต่มีเหตุสุดวิสัยหรือมีเหตุจำเป็นและสมควรและได้รับอนุญาตจากเลขาธิการ

ข้อ ๘
ในกรณีที่เลขาธิการเห็นว่ามีเหตุสุดวิสัยหรือมีเหตุจำเป็นและสมควร
ผู้ประกอบธุรกิจการซื้อขายล่วงหน้าตามข้อ ๓ อาจย้ายสำนักงานสาขาได้ ณ เวลาใด ๆ
โดยถือว่าได้รับอนุญาตจากเลขาธิการแล้ว ทั้งนี้ ผู้ประกอบธุรกิจการซื้อขายล่วงหน้านั้นจะต้องแจ้งการย้ายดังกล่าวให้สำนักงานทราบเป็นหนังสือโดยไม่ล่าช้า

ข้อ ๙
นอกจากที่ระบุไว้เป็นการเฉพาะแล้ว
ให้สำนักงานมีอำนาจกำหนดหลักเกณฑ์ในรายละเอียดเกี่ยวกับเรื่องที่กำหนดในประกาศนี้เพื่อให้เกิดความชัดเจนในทางปฏิบัติและเพื่อความสะดวกในการตรวจสอบการปฏิบัตินั้นได้

ข้อ ๑๐
ที่ปรึกษาการซื้อขายล่วงหน้าที่เป็นนิติบุคคล
ตัวแทนสนับสนุนการซื้อขายล่วงหน้าหรือผู้จัดการการซื้อขายล่วงหน้าที่ขออนุญาตมี
ย้ายหรือปิดสำนักงานสาขาก่อนประกาศนี้ใช้บังคับให้ถือว่าได้รับอนุญาตจากเลขาธิการแล้วตั้งแต่วันที่ขออนุญาต

ข้อ ๑๑
ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป


ประกาศ
ณ วันที่ ๑๘ เมษายน พ.ศ. ๒๕๕๑
มิ่งขวัญ
แสงสุวรรณ์
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า




















ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๒๖๐/๒ มิถุนายน ๒๕๕๒